BG Официален вестник на Европейския съюз C 146/30

Известие за започване на частично междинно преразглеждане на антидъмпинговите мерки, приложими към вноса на някои видове магнезиевооксидни тухли с произход от Китайската народна република

(2008/C 146/07)

Комисията получи искане за частично междинно преразглеждане съгласно член 11, параграф 3 от Регламент (ЕО) № 384/96 на Съвета за защита срещу дъмпингов внос на стоки от страни, които не са членки на Европейската общност („основният регламент“) (1).

1. Искане за преразглеждане

Искането беше подадено от Dashiqiao Sanqiang Refractory Materials Co. Limited („заявителят“), износител от Китайската народна република.

Искането е ограничено по обхват до разследване на дъмпинга, свързан със заявителя.

2. Продукт

Продуктът, подлежащ на преразглеждане, представлява магнезиевооксидни тухли, агломерирани посредством химическо свързващо вещество, непечени, чийто магнезиевооксиден компонент съдържа поне 80 % MgO, със или без съдържание на магнезит, с произход от Китайската народна република („разглежданият продукт“), понастоящем класифицирани под кодове по КН ex 6815 91 00, ex 6815 99 10 и ex 6815 99 90. Кодовете по КН са посочени само за информация.

3. Съществуващи мерки

Действащата в момента мярка е окончателно антидъмпингово мито, наложено с Регламент (ЕО) № 1659/2005 на Съвета (2) относно вноса на някои видове магнезиевооксидни тухли с произход от Китайската народна република.

4. Основания за преразглеждането

Искането съгласно член 11, параграф 3 се основава на prima facie доказателства, предоставени от заявителя, че обстоятелствата, въз основа на които са били наложени мерките, са се променили и че промените са с дълготраен характер.

Заявителят предостави prima facie доказателства, че по-нататъшното налагане на мярката не е необходимо за компенсиране на дъмпинга. По-специално заявителят предостави prima facie доказателства, които показват, че той отговаря на критериите за третиране като дружество, работещо в условията на пазарна икономика. Наред с това, сравнение на неговите цени на вътрешния пазар и производствени разходи и цените при износа към Общността, показва, че дъмпинговият марж изглежда да е значително по-нисък от настоящото ниво на мярката.

5. Процедура за установяване на дъмпинга

Като установи след консултация с Консултативния комитет, че съществуват достатъчно доказателства за започване на частично междинно преразглеждане, Комисията започва преразглеждане в съответствие с член 11, параграф 3 от основния регламент, целящо да определи дали дружеството развива дейност в условията на пазарна икономика съгласно определението в член 2, параграф 7, буква в) от основния регламент, и при потвърждение на това да определени индивидуалния за дружеството дъмпингов марж, основаващ се на собствените му разходи/цени на вътрешния пазар, а в случай че бъде установен дъмпинг — да определи нивото на митото, на което следва да бъде подложен вносът му на разглеждания продукт в Общността.

Разследването ще оцени необходимостта от продължаване, отмяна или изменение на съществуващите мерки по отношение на заявителя.

Ако се установи, че мерките следва да се отменят или изменят за заявителя, може да е необходимо да се измени митническата ставка, понастоящем приложима за вноса на разглеждания продукт от дружества, които не са упоменати в член 1 от Регламент (ЕО) № 1659/2005.

a) Въпросници

С цел получаване на информацията, която смята за необходима за своето разследване, Комисията ще изпрати въпросници на заявителя и на съответните органи на засегнатата държава износител. Тази информация и доказателствата в нейна подкрепа следва да бъдат получени от Комисията в рамките на срока, определен в точка 6, буква a), i).

б) Събиране на информация и провеждане на изслушвания

Всички заинтересовани страни се приканват да изложат становищата си, да предоставят допълнителна информация — освен попълнения въпросник — и да представят доказателства в нейна подкрепа. Тази информация и доказателствата в нейна подкрепа трябва да бъдат получени от Комисията в рамките на срока, определен в точка 6, буква a), i).

Наред с това Комисията може да изслуша заинтересованите страни, при условие че отправят искане, от което е видно, че са налице специални основания да бъдат изслушани. Искането трябва да бъде отправено в рамките на срока, посочен в точка 6, буква б), ii).

в) Статут на дружество, работещо в условията на пазарна икономика

В случай че дружеството представи достатъчно доказателства, от които е видно, че работи в условия на пазарна икономика, т.е. че отговаря на критериите, посочени в член 2, параграф 7, буква в) от основния регламент, нормалната стойност ще се определи в съответствие с член 2, параграф 7, буква б) от основния регламент. За тази цел трябва да бъде подадена надлежно подкрепена с доказателства молба в рамките на определения срок, посочен в точка 6, буква б) от настоящото известие. Комисията ще изпрати формуляр за молбата както на дружеството, така и на компетентните органи на Китайската народна република.

В случай че на дружеството бъде предоставен статут за третиране като дружество, работещо в условията на пазарна икономика, Комисията може да използва при необходимост заключения относно нормалната стойност, установена в подходяща страна с пазарна икономика, например с цел да се заменят всички ненадеждни разходни или ценови елементи в Китайската народна република, които са нужни за установяването на нормална стойност, в случай че изискваните надеждни данни не са налични в Китайската народна република. Комисията възнамерява да използва за тази цел Съединените американски щати.

6. Срокове

a) Общи срокове

— За представяне на страните, за предоставяне на попълнен въпросник и всякаква друга информация

Всички заинтересовани страни, ако искат техните изложения да бъдат взети предвид по време на разследването, трябва да се представят, като се свържат с Комисията, да представят своите становища и да предоставят попълнени въпросници или всякаква друга информация в срок от 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че възможността за упражняване на повечето процедурни права, определени в основния регламент, е в зависимост от това дали страната се е представила в рамките на горепосочения срок.

— Изслушвания

Всички заинтересовани страни също могат да поискат да бъдат изслушани от Комисията в рамките на същия 40-дневен срок.

б) Специален срок за подаване на молби за получаване на статут на дружество, работещо в условията на пазарна икономика

Надлежно аргументираната молба на дружеството за третирането му като дружество, работещо в условията на пазарна икономика, съгласно точка 5, буква в) от настоящото известие, трябва да бъде получена от Комисията в срок от 21 дни след датата на публикуването на настоящото известие в Официален вестник на Европейския съюз.

7. Документи, подадени в писмен вид, попълнен въпросник и кореспонденция

Всички документи и искания, подавани от заинтересованите страни, трябва да бъдат в писмен вид (не в електронен формат, освен ако не е посочено друго) и трябва да съдържат име, адрес, електронен адрес, номер на телефон и на факс на заинтересованата страна. Всички документи в писмен вид, включително информацията, която се изисква в настоящото известие, попълненият въпросник и кореспонденцията, предоставени от заинтересованите страни като поверителни, трябва да носят надпис „За ограничено ползване“ (3) и в съответствие с член 19, параграф 2 от основния регламент да бъдат придружени от неповерителна версия, която да носи надпис „ЗА СПРАВКА ОТ ЗАИНТЕРЕСОВАНИТЕ СТРАНИ“.

Адрес на Комисията за кореспонденция:

European Commission Directorate General for Trade Directorate H Office: J-79 4/23 B-1049 Brussels Факс (32-2) 295 65 05

8. Неоказване на съдействие

В случай че заинтересована страна откаже достъп или не предостави в срок необходимата информация, или значително възпрепятства разследването, заключенията, положителни или отрицателни, могат да бъдат направени в съответствие с член 18 от основния регламент въз основа на наличните факти.

Ако бъде установено, че заинтересована страна е предоставила невярна или подвеждаща информация, тази информация се изключва и в съответствие с член 18 от основния регламент могат да бъдат използвани наличните факти. Ако заинтересована страна отказва съдействие или оказва само частично съдействие и се използват наличните факти, резултатът може да бъде по-малко благоприятен за тази страна от този, в случай че тя е сътрудничила.

9. График на разследването

Съобразно член 6, параграф 9 от основния регламент разследването ще приключи в срок от 15 месеца от датата на публикуване на настоящото известие в Официален вестник на Европейския съюз.

10. Обработка на лични данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Общността и за свободното движение на такива данни (4).

11. Служител по изслушванията

Следва да се отбележи, че ако заинтересованите страни смятат, че се натъкват на трудности при упражняването на правото си на защита, те могат да поискат намеса от страна на служителя по изслушванията на ГД „Търговия“. Той играе ролята на посредник между заинтересованите страни и службите на Комисията, предлагайки, когато е необходимо, посредничество във връзка с процедурни въпроси, касаещи защитата на техните интереси в рамките на настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложени становища. За по-подробна информация и информация за връзка, заинтересованите страни могат да посетят електронните страници на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ L 56, 6.3.1996 г., стр. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

(2) ОВ L 267, 12.10.2005 г., стр. 1.

(3) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението за СТО за прилагането на член VI от ГАТТ, 1994 г. (Антидъмпингово споразумение).

(4) ОВ L 8, 12.1.2001 г., стр. 1.